A rózsabimbóhoz
Nyílj ki, nyájason mosolygó
    Rózsabimbó, nyílj ki már,
Nyílj ki: a bokorba bolygó
    Gyenge szellők csókja vár.

Nyílj ki, gyenge kerti zsenge;
    Hébe nektárt hint terád.
Szűz nyakadba Flóra gyenge
    Bársonyos palástot ád.

Ó, miként fog díszesedni
    Véled e parányi kert!
Ó, hogy óhajtják leszedni
    Rólad ezt a drága szert! -

Hadd szakasszalak le, édes
    Rózsaszál: szép vagy te már,
Haj, ha meglát, hány negédes,
    Hány kacér leányka vár!

Nem, nem! egy leány se nyissa
    Büszke fűzőjét terád,
Ültetőd kedves Julissa
    Néked újabb kertet ád.

Ott kevélykedj bíboroddal
    Ékesebb bíborja közt!
Ott kevélykedj illatoddal
    Kedvesebb illatja közt!

 
Versek